مفشوخ نفسيا في حياتي ليه ربنا بيعمل فيا كده؟بيختبرني ؟بيختبرني ازاي والدنيا عنده لا تساوى جناح بعوضه؟عشان ادخل الجنه؟مش عايز ادخل الجنه وميتعملش فيا كده
تيجي نتفق اتفاق شريف اتفقته مع واحد صاحبي قبل كده؟ أبوه كان بيضربه ويقسو عليه بعض الشيء ، وهو كبير ، في كلية ، فكان يجيلي يقول لي : هو ليه ربنا بيعمل فيّا كده ، هو مش بيحبني؟  فأنا قلت له : هاتفق معاك اتفاق ، كون أن أبوك بيضربك ، دي مشكلتك أنت ، يعني مشكلة بينك وبين أبوك ، ليه تصعدها وتخليها مشكلة بينك وبين ربنا؟ ، خلينا نتفق الأول أنها مشكلة بينك وبين أبوك ، قال لي : تمام ، وبعدين؟  قلت له : يلا بقى نفكّر في حلول ، وبعدها بـ3 شهور ، كان علاقته بأبوه زي الفل.  فهمت حاجة؟ الشيطان بيحب يلعب في المساحات دي قوي ، أنت مفشوخ في حياتك نفسيًا ، دي مسئوليتك الشخصية يا صديقي ، فييجي الشيطان بقى يقول لك : هوبااااا ، شوف ربنا بيعمل فيك ايه؟ ، شوف بيختبرك إزاي؟ ، والدنيا عنده لا تساوي جناح بعوضة؟ يعني بيعذبك في الدنيا اللي لا تساوي جناح بعوضة.  فتقول له : إيه الحل بقى يا شوشو؟ ، يقولك : اكفر بقى عشان يعذبك في الآخرة للأبد يسطا!  شفت؟  حيلة ساذجة جدًا! ، بس للأسف ، ناس كتير بتقع فيها بنفس الغباء في كل مرة! دلوقتي نشوف مشكلتك بقى ، خلينا نتفق على حاجة : أنت لو ما فكرتش في مربع الحلول ، هتفضل "مفشوخ" نفسيًا برضه ، يعني تحويل المشكلة على رب العالمين مش هيحلها لك ، بس هيحصل ايه؟ ، هيضيف لك مشكلة جديدة ، هي مشكلة أخطر وأهم وأعمق كثيرًا ، وهي مشكلة "أخروية" ، يعني في الآخرة ، اللي هتعيش فيها هناك للأبد ، مش كام سنة وتموت!  فنهدى كده وما نتسرعش يا صاحبي عشان ما نزعلش في الآخر. ما نصعدش مشاكلنا مع ربنا ، ونفكّر نحلها إزاي من غير ما نسخط ، عشان مش هيبقى إحنا عندنا مشاكل هنا وفي الآخرة كمان.  وأنا أوعدك أنك لو فكرّت في مربع الحلول دا ، مش هتبقى مفشوخ نفسيًا تاني. أما إن الدنيا تساوي جناح بعوضة ، فهو عشان كده بالظبط أنت مفشوخ نفسيًا ، وأنا تعبان دلوقتي ونفسي أنام ، وفيه غيري قاعد في المستشفى عنده سرطان ، وفيه غيري فقير مش لاقي ياكل ، وفيه غيري مش قادر يدفع مصاريف عياله ، وفيه غيري ... وفيه غيرك ... وفيه ...  يعني وجود الألم في الدنيا هو الدليل أنها دار حقيرة عند الله ، لأنها لو كانت تساوي عن الله حتى جناح بعوضة ، ما جاع مؤمن فيها ولا تألم ، وما سقى كافرًا منها شربة ماء كما قال رسول الله صلى الله عليه وسلم.  فهو وجود الألم ملازم لوجودنا في الدنيا ، ماحدش بيعيش الحياة اللي هو بالظبط عاوزها ، ولا يملأ عين ابن آدم إلا التراب. فهنا بنتعامل مع الحقائق : هناك ألم في هذه الحياة ، وابتلاء ، وتعب ، ومطلوب مننا نصبر عليه ونؤمن بحكمة الله فيه ، عشان نخش دار فيها راحة مطلقة ونعيم مقيم ، واسمها الجنة.  أو هناك ألم في هذه الحياة برضه - دا الثابت اللي مش هيتغير - فنسخط ، ونجزع ، ونغضب ، ونقول : لم يارب؟  وساعتها أنت عارف! https://ask.fm/Alghazimh/answers/142050328389